**Tema: Når mennesker gør andre ondt**

Identificer de psykologiske problemstillinger, der rejses i bilag 1.

Undersøg problemstillingerne med brug af relevant psykologisk viden.

Kommenter metodekritisk på undersøgelsen i bilag 2, og brug den som afsæt til fagligt at uddybe udvalgte pointer i din egen undersøgelse ovenfor.

**Bilag 1:** ”I lære som gangster” (SOCIALPAEDAGOGEN.SL.DK, 13. APRIL 2012)

**Bilag 2**: ”Racisme ligger muligvis i generne, antyder ny forskning” (VIDENSKAB.DK, 6. AUG 2020)

**Bilag 1: I lære som gangster**

Der sker en form for gangsteroplæring i de sikrede institutioner for kriminelle og kriminalitetstruede børn og unge. Det oplevede sociolog Tea Bengtsson konkret, da hun som led i sin ph.d. tilbragte to måneder bag de låste døre

AF MARIA RØRBÆK (13. APRIL 2012)

Hvad er du anklaget for? Spørgsmålet falder, da tre drenge og socialpædagogen Mark sidder sammen ved et lille bord på den sikrede institution, hvor sociolog Tea Bengtsson er på feltarbejde.

– Jeg gjorde faktisk ikke noget. Jeg stod bare ved siden af ham, der gjorde det, forklarer Allan, der kom dagen før. Tilsyneladende er han lidt beklemt over sagen med røveriet.

Bemærkningen får alle til at bryde ud i latter.

– Det er det, I alle sammen siger. I er alle sammen uskyldige, siger Mark. Men det godtager Abham ikke. Med en truende holdning rejser han sig op:

– Jeg gjorde det! Jeg smadrede hans fjæs, fordi han vidnede mod mig. Så nu ved han, at han ikke skal gøre det igen.

Imran nikker anerkendende, og det preller helt af, da Mark forsøger at forklare, at det aldrig er en løsning at tæve andre. For jo, mener både Imran og Abham, hjemme på gaderne i deres kvarter, er fysisk styrke løsningen på alt. Allan ler sammen med dem, og viser senere interesse ved at spørge, hvad de ellers er anklaget for.

**Hverdagslivet**

(…) Som led i sin ph.d.-afhandling ‘Youth behind bars’ – unge bar tremmer – har Tea Bengtsson lavet to måneders feltarbejde på en sikret institution. Bag de låste døre, høje hegn og tændte overvågningskameraer har hun forsøgt at komme så tæt på drengenes dagligdag som muligt.

 (…) Her slår hun indledningsvist fast, at andres forskning viser, at det kan skabe yderligere kriminalitet, når man sætter mange kriminelle unge sammen i institutionaliserede rammer. Dernæst viser hun, hvordan den relativt uerfarne Allan bliver oplært i det, Tea Bengtsson kalder gangster-subkulturen.

– Tre andre drenge, Abham, Imran og Rodez, tager ham lidt under deres vinger. Det er som om, de siger: ‘Du kender ikke rigtig noget til noget, men du er en meget sød fyr, så vi vil gerne vise dig, hvordan du skal begå dig: Hvad der er cool, og hvad der ikke er cool’. Og i og med, at de viser det til ham, viser de det også til mig, fortæller Tea Bengtsson.

**Vold er cool**

(…) Allan ser, at både Abham og Imran aktivt bruger en voldelig og truende attitude som en metode til at positionere sig selv som ‘bad guys’ for at modvirke mangel på respekt og opnå social status (…) Ved at bruge vold uden at vise tegn på fortrydelse, viser Abham, at han fortjener respekt – og hvis han ikke får det, ved han, hvordan han skal opnå det – han er ﬁt og usædvanligt god til kampsport’, skriver Tea Bengtsson i ‘Learning to become a gangster’.

Senere bliver oplæringen endnu mere konkret – især når det gælder udseende og sprogbrug.

– I begyndelsen havde jeg af og til svært ved at forstå, hvad drengene sagde. De blandede arabiske ord ind i det danske, som for eksempel Walla, og de talte hele tiden om korán med tryk på

a. Det tog lidt tid, før jeg fandt ud af, at det betød koran, og var en form for besværgelse, fortæller Tea Bengtsson.

I løbet af opholdet begyndte Allan at overtage de andre drenges udtryk.

– Og han lærte for eksempel at bruge ordet perker på en anden måde: Som noget positivt, man er stolt af, og ikke som noget negativt, som han ellers havde lært det, fortæller Tea Bengtsson.

Allan fandt hurtigt ud af, at det gjaldt om at have perkertøj og perkerfrisure og en af de andre drenge klippede ham, så han – ligesom dem – ﬁk kort hår i siderne og bagtil, men langt på toppen. Allan ﬁk også hjælp til at skifte garderoben ud med for eksempel tank-toppe, baseball-kasket og tunge guldkæder. Dels ved at låne af de andre drenge, dels ved – med Abhams hjælp – at sende en liste hjem til forældrene med det vigtigste tøj, de skulle købe til ham.

**Mit kvarter**

Og så lærte Allan, hvor vigtigt det er at have et tilhørsforhold til et geograﬁsk sted – og til en gruppe, der hænger ud samme sted.

– Postnumrene betød utrolig meget for drengene på den sikrede institution. De skrev dem alle vegne – på borde og på vægge, for at vise, at de hørte til et sted. Det handler om at sige: ‘Det kan godt være, at jeg herinde bare er mig. At jeg er svag og låst inde. Men jeg har noget udenfor, jeg er en del af noget, og derfor kan det få konsekvenser, hvis man gør mig noget’, siger Tea Bengtsson.(…)

**Perker-klip**

I sin ph.d. inddrager Tea Bengtsson også statistik fra de sikrede institutioner i Danmark: 49 pct. er børn af ikke-vestlige ﬂygtninge eller indvandrere. 92 pct. er drenge.

Hun påviser, at etnicitet har stor betydning for den gangster-subkultur, der deles af Abham, Imran og Rodez. Allan har sort hår og er søn af bosniske ﬂygtninge, så han kan godt blive accepteret – Nick, der har lyst hår og er etnisk dansker, kan derimod ikke blive indlemmet i subkulturen.

Allermest tydeligt træder det frem, da Tea og alle fem drenge (Rodez, Abhan, Imran, Allan og Nick) en dag hænger ud sammen på Imrans værelse. De ryger cigaretter og Abham og Allan joker med Nicks hår, der er vokset langt.

– Jeg kan klippe det for dig, tilbyder Abham.

– Jeg skal ikke have en perkerfrisure i retten, snerrer Nick, hvorpå Abham vredt stikker en ﬁnger i ansigtet på ham:

– Du kan ikke få en perker-frisure. Du er ikke en perker, er du? Du er en lyserød, dansk gris!

De andre drenge griner.

– Jeg er glad for min perkerfrisure. Det er en virkelig god klipning, Abham, siger Allan. De andre nikker, undtagen Nick, der går sin vej. (…)

**Sådan stjæler du en bil**

(…) I sin analyse viser Tea Bengtsson, hvordan Allan på kort sigt bliver oplært som gangster og overtager talemåder, tøjstil og lignende. Men selv om han her og nu bliver en del af ﬂokken, vurderer Tea Bengtsson ikke, at han på langt sigt vil blive en ‘rigtig gangster’ – dertil er hans baggrund for forskellig fra de andres.

– Gangsterkulturen er ikke kun nogle symboler, man nemt kan tillære sig – og dermed også nemt aﬂægge sig igen. Det stikker dybere, og hænger sammen med generel eksklusion og marginalisering, siger Tea Bengtsson.

Hun lægger blandt andet vægt på, at Allan i modsætning til de andre drenge ikke er opvokset i et relativt fattigt, marginaliseret område med en overvægt af ikke-vestlige ﬂygtninge og indvandrere – og at kriminalitet ikke har været en integreret del af hans liv.

Hvor Allan planlægger at tage en ungdomsuddannelse, oplever gangsterdrengene at de er ekskluderet fra såvel skole som arbejdsmarked. Som Abham siger:

– Jeg kan aldrig få et anstændigt job eller en læreplads, heller ikke selv om jeg ville. Ingen ville tage mig ind. Jeg har en plettet straffeattest, og jeg er en perker.

Bilag 2: Racisme ligger muligvis i generne, antyder ny forskning

Folk, der deler samme holdning, ser ud til at have de samme gener, viser ny forskning fra Norge.

06 august 2020

[**ANDRE SKRIVER**](https://videnskab.dk/topic/andre-skriver)

Politimordet på afroamerikanske George Floyd skabte en bølge af vrede demonstrationer over hele verden med den antiracistiske bevægelse Black Lives Matter i front.

Men racisme og politivold mod minoriteter er ikke noget nyt.

En nyt studie, [offentliggjort i det videnskabelige tidsskrift Proceedings of the National Academy of Sciences (PNAS)](https://www.pnas.org/content/116/36/17741), har fundet, at racistiske holdninger og praksis kan være en genetisk egenskab.

Det [skriver Oslo Universitet i en pressemeddelelse](https://www.sv.uio.no/psi/english/research/news-and-events/news/why-some-are-racists.html).

Omkring 2.000 voksne norske tvillinger, identiske og ikke-identiske, besvarede et spørgeskema for at måle deres såkaldte sociale dominansorientering – et karaktertræk, hvor en høj score indikerer en præference for et samfundshierarki.

Deltagerne skulle udtale sig om otte politiske forslag, såsom streng indvandringskontrol og udvisning af romaer.

Forskerne argumenterede, at hvis de politiske meninger hos identiske tvillinger var mere ens end blandt ikke-identiske, kunne årsagen være genetisk, [skriver Oslo Universitet](https://www.sv.uio.no/psi/english/research/news-and-events/news/why-some-are-racists.html). Det skyldes, at identiske tvillinger deler 100 procent af deres gener, mens ikke-identiske deler 50 procent.

Ifølge Oslo Universitet peger resultaterne på, at vi er født med forudsætninger for visse politiske meninger.

»Folk, der deler de samme holdninger, ser også ud til at have de samme gener,« siger Thomas Haarklau Kleppestø, ph.d.-stipendiat ved Psykologisk Institut på Oslo Universitet [i pressemeddelelsen](https://www.sv.uio.no/psi/english/research/news-and-events/news/why-some-are-racists.html).

Forskerne fandt, at de, der favoriserede en hierarkisk struktur i samfundet, ofte ønskede strengere indvandringskontrol og reduceret ulandsbistand.

Alligevel afhænger folks politiske holdninger ikke kun af genetik, viser studiet. Oplevelser og miljø har også en indvirkning.

»Vi tror ikke, at vores genom direkte kontrollerer vores politiske holdninger. Vi spekulerer imidlertid i, om vi er født med en disponering, der styrkes over tid, for eksempel når vi finder venner med lignende præferencer,« siger Thomas Haarklau Kleppestø[i pressemeddelelsen.](https://www.sv.uio.no/psi/english/research/news-and-events/news/why-some-are-racists.html)

*Ovenstående er udvalgt og resumeret af Videnskab.dk, men redaktionen har ikke udført selvstændig research. Gå til den oprindelige kilde for flere detaljer.*